Papersnake/gushiwen huggingface dataset:
食饱
白居易（唐代）

食饱拂枕卧，睡足起闲吟。浅酌一杯酒，缓弹数弄琴。

既可畅情性，亦足傲光阴。谁知利名尽，无复长安心。
松江别诗
卢祖皋（宋代）

明月垂虹几度秋，短蓬长是击人愁。
暮烟疏雨分携地，更上松江百尺楼。
谢孟芳遗腹生男
陈献章（明代）

充闾人所喜，今日怆还深。忆我初求乳，谁知母氏心。
和项平父送别
孙应时（宋代）

前途事业自登山，高下相悬进一关。
莫倚陂陀能迤逦，可无尺寸怯跻攀。
我来正作三年计，君别何当万里还。
辨取相逢须刮目，转头清镜欲苍颜。
诸公载酒贺余休致水村农卿有诗次韵
刘克庄（宋代）

觉海难将浅见窥，打包径去契禅机。
何曾蝴蝶暂成梦，除却杜禅谁劝归。
江上风涛犹汹涌，盘中泉土颇甘肥。
自当叱犊勤耕墅，不必然犀往照矶。
别霍渭厓伦白山邓贲斋
方献夫（明代）

茅屋樵巅荫紫雯，翳门松竹路难分。迂愚自足烟霞癖，清切敢忘鹓鹭群。

拟把功名悲断瑟，已将世事看浮云。空山病枕频相忆，一曲枯桐对晚薰。
夜梦续句
刘宰（宋代）

大化赋群有，修短亦天只。
彭殇谁得失，鹏鷃均适已。
我今识其然，昏旦视生死。
青青竹篱下，下种桃与李。
老荠怙春柔，业高荐芳旨。
耘耡藉人力，四时自终始。
属餍幸朝夕，过计胡为尔。
勿笑赵孟偷，甚矣吾衰矣。
八月十二日夜偕客赏木犀八首
陈造（宋代）

露颗零空沍欲冰，风姨收尽晚林声。
金波冷浸山河影，直为高阳酒伴明。
八犯玉交枝 寄园朱藤
王鹏运（清代）

门掩青槐，架攲朱珞，曲径倩痕低亚。惟有玲珑檐外月，惯见琴尊潇洒。

寻芳携酒，最怜才魄销魂，花前吟事凭谁话。长记采香搴蔓，年年初夏。

惆怅旧日楼台，翠阴覆处，黯然愁对鸳瓦。问谁信、东风袅娜。

也分占、沧州残画。尽输与、梨云影谢。腥尘不涴红阑罅。

只梦忆繁枝，天池甚日归来也。
五十自寿集唐五十首 其三十六
瞿士雅（清代）

愿攻诗句觅成仙，占得风流是偶然。家酝满瓶书满架，绿苔如毯草如烟。

懒穿幽径冲鸣鸟，学钓池鱼傍水边。

景状入诗兼入画，芙蓉池在卧床前。
颂古五十七首
释道昌（宋代）

针头削铁，牛背拔毛。
多将少使，冷作热烧。
直上法堂便下去，触忤和尚重解註。
知是般事休更休，茫茫壑与填沟。
袁居士来自桐庐索诗赠二绝句
林季仲（宋代）

木落空山霜露寒，却驱羸马傍长安。
君看仕路风波恶，孰与严陵七里滩。
武陵春（上马宰）
赵长卿（宋代）

又是新逢三五夜，瑞气霭氤氲。万点灯和月色新。桃李倍添春。

花县主人情思好，行乐逐良辰。满引千钟酒又醇。歌韵动梁尘。
郑仲理送行六首
赵蕃（宋代）

病著形骸冷更慵，短檠宁复有新工。
异时邂逅相逢处，应叹依然旧阿蒙。
诵普贤行愿品
陈曾寿（清代）

昔闻有士黄山巅，讽经报母多岁年。板阁有客夜投止，声彻三界悲人天。

有时狂风越岭至，咻若有物伏户边。黑云蜿蜒迸入室，经字俄翳灯难然。

精诚向母愿无尽，虽有异感心不迁。我今诵经庐山里，冀瘳女疾中悬悬。

天伞盖云衣服云，忽若飘拂周大千。尘根悠忽少精进，远隔净域犹天泉。

安得诸根箭脱弦，我亦身坐西方莲。但求漏果世缘重，寸心遥爇香炉烟。
送别陈秘丞古意
释重顯（宋代）

悠悠层山云，断兮仍复续。
离离双岸草，变兮且兼绿。
如何苦雪霜，后凋蠹松竹。
松竹有节操，雪霜无伎俩。
敢折岁寒枝，赠君作嘉赏。
行行天地间，清风在谁掌。
急雨
陆游（宋代）

云从西南兴，风自东北至；老农占雨候，速若屈伸臂。
乱点俄打占，新凉已生袂。
经旬苦肺渴，得此亦少慰。
呼儿持故襦，买酒具一醉。
薄言煮园蔬，雉兔未可议。
刘宋
李纯甫（金朝）

六十衰翁血打围，深山赤手搏熊罴。子孙只解相鱼肉，辛苦知他为阿谁。
沁园春（题湖头岭庵）
葛长庚（宋代）

客里家山，记踏来时，水曲山崖。被滩声喧枕，鸡声破晓，匆匆惊觉，依旧天涯。抖擞征衣，寒欺晓袂，回首银河西未斜。尘埃债，叹有如此发，空为伊华。

古来客况堪嗟。尽贫也输他□在家。料驿舍旁边，月痕白处，暗香微度，应是梅花。拣折一枝，路逢南雁，和两字平安寄与他。教知道，有长亭短堠，五饭三茶。
鹧鸪天 遣怀
宋琬（清代）

咄咄书空唤奈何，自怜身世转蹉跎。长卿已倦秋风客。

坡老休嗔春梦婆。

朝梵夹，暮渔蓑，闲中岁月易消磨。谁言白发无根蒂，只为穷愁种得多。
夏日南轩
陈深（宋代）

羔水轩窗宜夏居，夜凉如水似和初。
科头枕石卧明月，仰面迎风看太虚。
题萧山韩家湖亭
卢琦（元代）

坦荡主翁能爱客，暇日开樽湖上亭。渔浦秋潮生野岸，山阴寒翠落疏棂。

香云凝纸诗都好，凉月当轩酒未醒。自笑红尘吹两鬓，隔江遥望数峰青。
洞庭新建厅事柱下获一瓮中有钱曰太平喜而口占
王鏊（明代）

一钱清白承先哲，八柱高明应宰司。天赐不多良自贺，国家重建太平基。
山中春怀
齐己（唐代）

心魂役役不曾归，万象相牵向极微。所得或忧逢郢刃，

凡言皆欲夺天机。游深晚谷香充鼻，坐苦春松粉满衣。

何物不为狼藉境，桃花和雨更霏霏。
谒李忠简公祠
冯绍京（明代）

烟帐遗踪此地留，先生丰望重南州。菊坡门下传心印，淳祐朝中展壮猷。

正气直淩霄汉上，清风长对海门秋。表贤堂上瞻遗像，犹有龙光射斗牛。
可公禅老住泉之九日山二十年矣予临罢官求去甚力复为后政所留寄诗酬以一绝
王十朋（宋代）

泉山好处稍延福，白发禅僧去复回。且与晋松为隐侣，莫同英石便飞来。
赠戴石屏
王伯大（宋代）

诗老相过鬓已星，吟牟未减昔年清。
挥毫不著笑埃语，尽把梅花巧琢成。
观台
苏轼（宋代）

三界无所住，一台聊自宁。
尘劳付白骨，寂照起黄庭。
残磬风中袅，孤灯雪后青。
须防童子戏，投瓦犯清泠。
赠浙江大参朱南冈次素翁韵
林文俊（明代）

年资端与望俱深，况复名高翰墨林。地远梦回青琐闼，官清吟对紫薇阴。

庙堂尚赖经邦手，江海常悬补衮心。最是越中山水好，公馀何惜暂登临。
城楼晚眺
孙理（清代）

城上楼虚夕照平，荒郊摇落客心惊。林间风咽蝉声老，塞外云扶雁羽轻。

浮世自来迷蚁穴，故乡今已订鸥盟。高空谁伴孤吟兴，羁望徒伤万里情。
康州小舫与耿伯顺李德升席大光郑德象夜语以
陈与义（宋代）

万里衣冠京国旧，一船风雨晋康城。
灯前颜面重相识，海内艰难各饱更。
天阔路长吾欲老，夜阑酒尽意还倾。
明朝古峡苍烟道，都送新愁入橹声。
菩萨蛮 回文 中州乐府
孟宗献（金朝）

睡惊秋近鸣虫砌。砌虫鸣近秋惊睡。苍鬓掺匀霜。霜匀掺鬓苍。影孤灯翳冷。冷翳灯孤影。长叹浩歌狂。狂歌浩叹长。
郡中即事三首（一作《玩荷花》）
羊士谔（唐代）

红衣落尽暗香残，叶上秋光白露寒。

越女含情已无限，莫教长袖倚阑干。
舟行
俞德邻（宋代）

扁舟夹港下，漕渠溢春水。水边两翁仲，阅人亦多矣。

其中郁佳城，寂寞向千祀。冈峦失故态，草木罹新燬。

缅想窀穸初，鸣笳汎清汜。送车数千两，夹道陈簠簋。

岁月迅不留，嗟嗟遽如此。因知人间世，变化倏忽耳。

金箱贮茂陵，籧篨槃石子。贵贱虽不侔，腐坏略相似。

踟蹰复踟蹰，蒙庄信达士。
春日偶成三首
陈棣（宋代）

东君驰驿骑，万里一宵通。
柳眼凝晴碧，桃腮泣露红。
丙鳞安浅濑，乙羽怯柔风。
莫向高城望，愁生阿堵中。
初夏村居罗锦宣携樽过访赋谢
吴敬梓（清代）

风雨弥旬久，晴天一启扉。客携樽酒至，惊乱林乌飞。

刺水秧针瘦，沾人柳汁肥。江东老罗隐，明月送将归。
湖上秋夜
陆游（宋代）

湖上山衔落月明，钓筒收罢叶舟横。
不知身世在何许，一夜萧萧芦荻声。
登白岳
陈侯周（明代）

白岳峰头翠色环，倚天楼阁有无间。岩泉作雨寒潭静，古树眠云石洞閒。

贝阙晚烟浮远黛，玉炉朝霭绕前山。天门咫尺苍茫外，谁得清风纵往还。
鹧鸪天·翠勺银锅飨夜游
王千秋（宋代）

翠杓银锅飨夜游。万灯初上月当楼。

溶溶琥碧流匙滑，璨璨蠙珠著面浮。

香入手，暖生瓯。依然京国旧风流。

翠娥且放杯行缓，甘味虽浓欲少留。
暮秋杂兴七首
连文凤（宋代）

似隐还非隐，未能忘世情。
山河亡国恨，风雨客栖声。
穷有天堪问，贫无地可耕。
桃源窅何处，目断故秦城。
诚台晚意
薛季宣（宋代）

麦夏西山日脚斜，峰云千里尽丹霞。晴岚榱桷水春涨，芳草园林路晚花。

远近子规啼怨抑，高低乳燕语淫哇。官身归是何年社，信美诚台不似家。
游山七绝 其二 水月洞
张釜（宋代）

千年佛阁与云齐，足力穷时目力移。堪笑痴儿誇壮丽，那知芥子纳须弥。
夏日山中
赵汝鐩（宋代）

瀑近书皆润，林深簟更凉。
山中无一事，夏日觉尤长。
赠史修文
沈千运（唐代）

故人阻千里，会面非别期。握手于此地，当欢反成悲。

念离宛犹昨，俄已经数期。畴昔皆少年，别来鬓如丝。

不道旧姓名，相逢知是谁。曩游尽鶱翥，与君仍布衣。

岂曰无其才，命理应有时。别路渐欲少，不觉生涕洟。
游侠篇
薛蕙（明代）

君不见翩翩游侠子，虎变龙沦世叵测，转海摧山力无比。

君不见阖庐堂上养死客，吴王酒酣客进炙。千金匕首匿鱼肠，俄顷蛟龙飞霹雳。

又不见夷门老翁屠肆儿，陆沉大梁人岂知。窃符夺将付公子，秦人北解邯郸师。

古来豪杰皆若人，意气激昂肝胆真。倾躯写心不自惜，排难解纷如有神。

丈夫自是英雄者，左拉荆轲右古冶。宁当刎颈卧道傍，谁能槁死蒿芦下。

君不见虞卿龊龊绝可怜，托身魏齐捐相权。平生著书万言在，不如刺客三尺之龙泉。

我今落魄复如此，放歌饮酒长安市。结客曾过沧海君，报雠欲借幽并士。

酒阑击剑歌莫哀，眼中竖子何有哉。明朝事就拂衣去，却随梅福观蓬莱。
寄张山居隐君
顾逢（宋代）

卖卜山中去，逃名竟不闻。
始终全一节，今古少如君。
拨火烧黄叶，枕书眠白云。
恨无薇可采，只食水中芹。
送妓入道
段天佑（元代）

歌舞当年第一流，洗妆今日别青楼。便从南岳夫人去，肯为苏州刺史留。

琳馆月明箫凤下，锁窗花老镜鸾收。却怜愁绝浔阳妇，嫁得商人已白头。
赋采香径
卢昭（明代）

遥怜采香径，还忆种香时。
绿水萦兰棹，青娥驻彩旗。
盈盈春满把，冉冉碧含滋。
持赠钟陵去，芬芳慰所思。
天下风流无绿杨
徐积（宋代）

天下风流无绿杨，半遮妆面出宫墙。客醉任铺红锦段，马嘶争宫紫丝缰。

上东门外我回首，长乐坡头谁断肠。最好春深山下路，乱花薰与一身香。
送容州杜秘丞
余靖（宋代）

官满一舟归，高怀俗背驰。
家藏唯翰墨，民政在声诗。
气劲秋霜并，吟多夜月知。
知贤无路荐，何以报明时。
十二月二日夜梦与客并马行黄河上息於古驿
陆游（宋代）

并辔徐驱百里中，云开太华翠摩空。
是间合有神灵在，七十余年堕犬戎。
十二时歌
释印肃（宋代）

禺中巳，报君学道无门户。
佛语诸经标此心，此心现时寂灭度。
本无迷，曷有悟，
真我非身谁作做。贪嗔痴爱属众生，
达者无非涅槃路。
寒食南宫夜饮
司马光（宋代）

积旬留省署，容易度春华。芳草踏青晚，长楸行乐赊。

云疏时送雨，风细暗飞花。直有黄金百，无因过酒家。
新回车院筵夸作
刘兼（唐代）

回车院了未回车，三载疲民咏夸襦。
借寇已承英主诏，乞骸须夸老臣书。
黄金蜀柳笼朱户，碧玉湘筠映绮疏。
因问满筵诗酒客，锦江何处有鲈鱼。
句
赵师民（宋代）

霜女遗灵长著素，玉妃馀恨结成酸。
送同年史褒之武功尉
欧阳修（宋代）

久作游边客，常悲入塞笳。
今兹一尉远，犹困折腰嗟。
白马关中道，青天栈外家。
过秦应吊古，惟有故山斜。
赤壁图
刘克庄（宋代）

共餐鲈一箸，各饮酒三升。
空去主人睡，明朝醉未兴。
绝句二首
苏轼（宋代）

峨峨叠石立何孤，赖有萧萧翠竹俱。
日暮无人鸥鸟散，空留野水伴寒芦。
云谷二十六咏 其二十三 绝顶
朱熹（宋代）

当年赫曦台，移治在兹岭。寥廓无四邻，三光疑倒影。
送周子华南归二首
陆文圭（元代）

江城少公事，幕府得诗人。
乍见颜如旧，相思意转亲。
不堪时事改，赢得发毛新。
后夜孤舟别，西风洋月轮。
感寓 其十七
刘弇（宋代）

我闻迷涂说，未远胜不还。云何之楚客，北首骛燕山。

山魈独足笑，短尾阴狐鸾。荆棘与风波，平地乃等闲。

君平反初役，无为跌其间。步兵足长恸，杨朱彫泣颜。

经涂有九轨，聊以慰跻攀。
次韵王子钦立春二首 其二
孙觌（宋代）

岁晚惊呼身已老，天涯流落首空回。便将酒力推愁去，且放春光入眼来。

人语嘻嘻争斗草，宫花闪闪艳妆梅。雪消水暖春江动，绿涨葡萄万斛醅。
次韵庭藻读少陵集 其一
周紫芝（宋代）

李杜文章万丈高，就中诗律少陵豪。风流自是渠家事，奴仆从来可命骚。
自怡堂为增江湛演题民泽世父也
陈献章（明代）

十亩林中半是塘，一蒲团卧花中央。百年真乐起人世，万壑清风在此堂。

洗足正当铁桥水，振衣小坐黄云冈。四百影斜孤顶月，任是神仙也括囊。
洞仙歌·潭潭仙隐
佚名（宋代）

潭潭仙隐，婺宿光联地。喜见门阑蔼佳气。对芳辰，诮一似、王母会瑶池，又却是、夫人诞生明世。普陀见真相，淑德温柔，更比嫦娥又何异。小春吉月，日数推来，成七四好景，杯觞须记。况荣贵，见青紫满门，争戏舞莱衣，祝千秋岁。
送芮国器司业
陆游（宋代）

此心知我岂非天，双鬓皤然气浩然。
曾见灰寒百僚底，真能山立万夫前。
洛城霜重听宫漏，霅水云深著钓船。
拈起吾宗安乐法，人生何处不随缘。
泗水雍秀才画草虫
郭祥正（宋代）

蜻蜓点水蝶扑花，螳螂捕蝉蜂趁衙。营营青蝇争腐糁，趯趯阜趁沿草芽。

馀生骨朽不复得，雍子笔老谁能加。卷开却掩恐飞去，绨袭爱护行随车。

况君才力日清敏，胡不放手为龙蛇。龙蛇逼真看腾跃，出入天地藏烟霞。
淮云寺
许旭（明代）

石径斜开路几层，扶筇携屐共攀登。花逢九日思兄弟，病阻文攀念友朋。

南渡白云悲古寺，西风黄叶哭昭陵。三年遥触伤心泪，欲讯沧洲愧未能。
柳梢青
郭应祥（宋代）

薄晚才晴。相邀移席，待月中庭。环坐斯须，屋出高处，忽吐微明。

环收雨止风停。人世有、琼楼玉京。一任星移，从教斗转，且缓飞觥。
恭纪恩赐诗 其十三 赐睿宗皇帝御书大字八音克谐天光云影于文华殿面授
严嵩（明代）

洒翰含春睿墨存，奎光虹彩照乾坤。巳钦典乐虞廷训，还诵真儒喻道言。
颂三门
释印肃（宋代）

道人活计若虚空，应物无心世岂同。
假立化城标宝所，暂时指客怀寰中。
雪晴苦寒
张耒（宋代）

水驿微茫外，樯乌苍莽中。
人愁暮村雪，雁急夜淮风。
大泽冻相接，群山深未穷。
萧条岁事晚，舟楫伴南翁。
早秋夜雨寄怀毕展叔先生 其一
张问陶（清代）

寄讯西篱客，江声落枕寒。鸥情谐世苦，诗律课人难。

旧雨如星散，浮生作梦看。别来多逸兴，古调向谁弹。
宣公泉歌
葛绍体（宋代）

几年废井城东衙，甃石缺裂洿淖多，
奈此宣公初凿何。宣公浩气辈孟轲，
论谏仁义永不磨，炳炳丹衷史所夸。
当时芟薙开藤萝，细穿地脉泉源过，
暗引云气通天河。谁知荒芜日冥冥，
泥舍不食羸其瓶，谷射翁漏汲莫升。
旧迹契君怀古情，一朝渫治翻光晶，
百太修绠辘轳声。乳泉溶溶早夜生，
寒冽不改彻底清，静养日月印列星。
君欲著亭泉之侧，味良高风梦想觌，
酿泉为酒觞佳客。舂来香秫珠的皪，
玉缸方糵化醇醳，蚁蜉槽床春滴滴。
宣公在天酹可索，宣公之泉带神识，
滨湖一啸暮天碧。
病马
杜甫（唐代）

乘尔亦已久，天寒关塞深。
尘中老尽力，岁晚病伤心。
毛骨岂殊众？驯良犹至今。
物微意不浅，感动一沉吟。
南浦别
白居易（唐代）

南浦凄凄别，西风袅袅秋。
一看肠一断，好去莫回头。
寺居陆处士相访，感怀却寄二三友人
李建勋（唐代）

湘寺闲居亦半年，就中昨夜好潸然。人归远岫疏钟后，

雪打高潸古屋前。投足正逢他国乱，冥心未解祖师禅。

炉烟向冷孤灯下，唯有寒吟到曙天。
寄谢就道
周密（宋代）

当年游事记西湖，岁月飘零旧雨疏。剡曲暮云频入梦，长安落叶正愁予。

春前有客徵梅赋，霜后无人寄橘书。回首青云故人远，滞留惟有老相如。
秋思十首 其五
李纲（宋代）

秋云澹无依，皛皛映寒日。卷舒谁使之，聚散在倏忽。

出岫本无心，行空宁有质。功成归何方，妙用藏于密。
汪𡺀惇仁教授即官舍作斋予以独冷名之
曾几（宋代）

昔君困齑盐，蓬首窗下读。秋萤屡乾死，明月以为烛。

麻衣肘欲穿，才换一袍绿。岂知冷淡债，十载偿未足。

书斋开冰厅，败壁数椽屋。横经缀鹄鹭，未省进凫鹜。

穷通更事耳，裘扇有反覆。直今张罗地，便恐车击毂。

先生粲可流，示现著冠服。从渠势炙手，了不见凉燠。

小诗应大笑，笑我未忘俗。
死后诗
李叔霁（唐代）

忽作无期别，沈冥恨有馀。长安虽不远，无信可传书。
华之高寿鲁斋先生七十
金履祥（宋代）

屹屹王子，三寿作朋。
视彼霸侯，曾是足论。
感秋和张文潜 其二
徐积（宋代）

张子非不厚，涕泗中夜起。兰虽虽已衰，松筠正堪佩。

君爱兰与虽，忘我筠与松。君爱洛阳官，弃我淮上翁。

翁如扬大夫，其心甘贱贫。不投天禄阁，却反离骚文。

骚人虽已殁，万古为忠魂。欲知冤愤气，但看苍梧云。

冤情寄湘水，冤声寄湘竹。年年霜露时，夜夜秋声哭。
送李永怀归东平
杨士奇（明代）

霜花初下雁南飞，葭菼苍苍柳欲稀。落日故人千里别，寒风汶水一帆归。

盛年典郡民皆爱，清代成名志不违。几度都门聚还散，何时同返故园扉。
次姜君玉韵且驾北固新居
刘宰（宋代）

门外青山跨伏龙，山头未晓日生东。
竹林已喜王戎近，莲社还堪惠远同。
盛事正应符地胜，清才岂必坐诗穷。
欲成善颂陪张老，自笑尊前一秃翁。
槐花
舒岳祥（宋代）

尊贵三公府，匆忙举子装。
周官那可见，唐制自难忘。
夕照深宫里，西风大道劳。
蝉鸣犹未悟，但报早秋凉。
别张君玉二首 其二
王质（宋代）

白云黄鹤会相逢，湖北江南故楚宫。拭目文章王八座，叩头勋业赵三公。

今朝侧耳听奇伟，何日投身佐事功。公到京师相记忆，芦花江上竹竿风。
落第客塞下代卢龙诸将寄京洛相知四首
阮自华（明代）

报国惟四体，援枹即九原。
洗兵星海色，漂杵月支痕。
圣主如信目，孤臣甘丧元。
玉关谁望入，但愿少流言。
游天宁寺
俞绣孙（清代）

东风吹絮暮春时，客到禅扉有鹤知。松树两行青嶂立，藤花一架紫云垂。

无缘福地生欢喜，但祝人间少别离。归去也应更回首，暮钟声里意迟迟。
里伏驿
孔平仲（宋代）

去家一日已思家，浩渺归期未有涯。满眼春风最多恨，无言似笑小桃花。
雨后同孟棠孝廉夜登玻璃泉清心亭
王荫槐（清代）

三秋积雨多，客夜听泉至。溟濛峭峰顶，疏林冱云气，秉烛照回廊，古径压空翠。

西风吹高岩，打头乱叶坠。长淮寂渔火，暗听惊涛沸。

万瓦黑甜中，一镫隐湖寺。兹地数登览，夜景领尤异。

烹泉话石栏，眼前获新契。亭名玩清心，澄澈平旦意。

何用警霜钟，静理悟禅谛。
题群鸟
谢一夔（明代）

江南二月春光好，到处园林胜琼岛。绯桃几树灿明霞，绿竹数琼拂晴昊。

幽禽对对何处来，飞鸣饮啄闲徘徊。暂向林间结朋友，终期天际朝蓬莱。

林郎画史鸣当世，挥毫幻出天然趣。我时一见为品题，绞绡满幅江南意。
仙霞关
柯蘅（清代）

直上乱云间，云开见众山。风烟连太末，海色动诸蛮。

俗俭荒田少，时清徼卒闲。建州亲舍在，怅望隔重关。
诗魔
释智圆（宋代）

禅心喧挠被时魔，月冷风清奈尔何。
一夜欲降降不得，纷纷徒属更来多。
题月林清影图
张宁（明代）

澹澹苍烟破玉蟾，隔林清影落疏檐。从今留作黄昏伴，分付山童莫下帘。
高峣夕
杨慎（明代）

雌霓晴桥跨，雄风晚籁斜。绿畴翻𥝧稏，苍浦贙蒹葭。

樵隐同山麓，渔商集水涯。荒村门早闭，卜树已归鸦。
题主人园馆
李之世（明代）

华池浸水澹漫漫，隔岸云阴隐翠峦。为爱谢庭风物好，满林新种碧琅玕。
二十六日五更起行至磻溪未明
苏轼（宋代）

夜入磻溪如入峡，照山炬火落惊猿。
山头孤月耿犹在，石上寒惊晓更喧。
至人旧隐白云合，神物已化遗踪蜿。
安得梦随霹雳驾，马上倾倒天瓢翻。
岁晏行
鲁蕡（清代）

岁晏朔风百忧集，步出东门西门入。桁上无衣囊无钱，妻孥何用苦煎急。

自从师兴官帑虚，公私坐困枯鱼泣。水衡少府仰屋愁，变通改铸聊取给。

法权轻重递减半，重者当百轻当十。一当百十官与民，民转输官官怒嗔。

通风哑板目色新，官局沙汰何其频。且如南河币用楮，吏俸兵粮皆赐予。

龙文宝印空镂错，一纸千钱谁给汝。乌乎四海愁风尘，朝法暮制徒纷纷。

长沙谏铸流千载，谁是当今痛哭人？
纸墨皆渐竭戏作
陆游（宋代）

官库谁能饷陟厘？汉宫无复赐隃麋。
不如扫尽书生事，闲伴儿童竹马嬉。
训蒙绝句 化二首 其一
朱熹（宋代）

春冰融尽绝澌微，彻底冰壶烛万几。静对春风感形化，圣心体段盖如斯。
题李都阃履历七首 其一 威宁堡
黄衷（明代）

金牌手上晃龙沙，垂佩当轩付虎牙。只有矢心如皦日，胡尘未灭不为家。
鄂渚送池州程使君
刘长卿（唐代）

萧萧五马动，欲别谢临川。落日芜湖色，空山梅冶烟。

江湖通廨舍，楚老拜戈船。风化东南满，行舟来去传。
与撮药曹道
释慧空（宋代）

当阳拈出大家看，来处分明去处端。总是诸人自遮护，先生豪发不相瞒。
风物吟 其六
郑大枢（清代）

香烟缥缈绕盂兰，果号菩提佛顶盘。普度无遮观自在，纸灯夜静散波澜。
城内花园颇曾游玩令公居守亦有素期…以答令狐相公见谑
刘禹锡（唐代）

楼下芳园最占春，年年结侣采花频。

繁霜一夜相撩治，不似佳人似老人。
真除后谩记所见 其三
魏了翁（宋代）

晨将榜子关宾閤，辇出房时已奏知。陛对臣寮才下殿，朱衣丝履上东墀。
明道元年章献明肃皇太后朝会十五首
佚名（隋代）

左秉朱干，右挥玉戚。
以象武缀，以明皇德。
天子荣养，群臣述职。
四夷骨附，罔不承武。
云梦泽
杜牧（唐代）

日旗龙旆想飘扬，一索功高缚楚王。

直是超然五湖客，未如终始郭汾阳。
访僧归云庵
陶崇（宋代）

閒过选佛场，归云翠如泼。
入门偶有言，启颊师便喝。
掩耳煨芋偶，但把火深拨。
呼童酌玉虹，注之旃檀钵。
嘘灰然微红，横铛水煎活。
茶酣登甲亭，双眸为之豁。
鸟啼空山幽，翔来集木末。
风月一何佳，团圞共披抹。
悠然澹忘归，于兹得解脱。
奉和圣制送张说巡边
卢从愿（唐代）

上将发文昌，中军静朔方。占星引旌节，择日拜坛场。

礼乐临轩送，威声出塞扬。安边俟帷幄，制胜在岩廊。

作鼓将军气，投醪壮士觞。戒途遵六月，离赠动三光。

槐路清梅暑，蘅皋起麦凉。时文仰雄伯，耀武震遐荒。

衽席知无战，兵戈示不忘。伫闻歌杕杜，凯入系名王。
上巳舣舟汉口命驾凤栖成二绝句 其一
张商英（宋代）

上巳嬉游集汉阳，云收雨霁日舒光。瑞烟和气横寥廓，何用兰亭祓不祥。
访五子山无用禅师
黄锦（明代）

石林高几许，金刹隐中峰。白日空山梵，清飙静夜钟。

竹窗回翠壁，危磴俯长松。坐听无生语，何时杖锡从。
游荆门上泉寺
刘光祖（宋代）

碧玉潭深黄玉花，莲经听彻便为家。
凭君为我频膏雨，长使村村足稻麻。
题黄惟雅欣赏斋
佘翔（明代）

琴弄胡床磬懒敲，幽兰馥馥竹萧萧。图书四壁留仙篆，彝鼎千秋应斗杓。

气溢空中游汗漫，翼垂海上驾扶摇。衔杯下榻多情兴，倚杖重来不待招。
赠嘉兴徐同年
梁栋（宋代）

忆昔青龙在戊辰，马蹄同踏杏园春。
归田令尹空书晋，执戟郎君尽美新。
万事不醒中酒圣，一贫无奈讼钱神。
相逢莫效穷途泣，自古求仁要得仁。
苦锥歌寄涧泉
周文璞（宋代）

我园秋果枝累累，缥青绀黄使相持，
役夫牧人记注之。所佳尚者惟苦锥，
苦锥两株结蒙密。追惟丈人语天出，
遂欲供之和笾实。他往返舍百无一，
乃被猿狙打都毕。摧藏睢盱以自佚，
季冬初旬日协吉。寒风急霰俱冽栗，
自惭曩者信已失，作歌献焉效诙谲。
奉和圣制暇日与兄弟同游兴庆宫作应制
张说（唐代）

汉武横汾日，周王宴镐年。何如造区夏，复此睦亲贤。

巢凤新成阁，飞龙旧跃泉。棣华歌尚在，桐叶戏仍传。

禁籞氛埃隔，平台景物连。圣慈良有裕，王道固无偏。

问俗兆人阜，观风五教宣。献图开益地，张乐奏钧天。

侍酒衢樽满，询刍谏鼓悬。永言形友爱，万国共周旋。
蝉
李商隐（唐代）

本以高难饱，徒劳恨费声。
五更疏欲断，一树碧无情。
薄宦梗犹泛，故园芜已平。
烦君最相警，我亦举家清。
经古观有感
李中（五代）

古观寥寥枕碧溪，偶思前事立残晖。漆园化蝶名空在，

柱史犹龙去不归。丹井泉枯苔锁合，醮坛松折鹤来稀。

回头因叹浮生事，梦里光阴疾若飞。
被谪连州
卢肇（唐代）

黄绢外孙翻得罪，华颠故老莫相嗤。

连州万里无亲戚，旧识唯应有荔枝。
书怀寄呈莱州张学士
祖无择（宋代）

从作东齐吏，经年寡往来。
朱颜随日减，青眼为山开。
学政惭能政，论材信不材。
何人慰孤寂，知已在蓬莱。
牧童歌十首
蒲寿宬（宋代）

老翁分社酒，匕箸小孩提。
黄犊今堪驾，明年学把犂。
北齐神武
王十朋（宋代）

浮图入海天亡魏，鹦鹉兴谣运启齐。邺下兵兴黄蚁死，营中星陨众驴嘶。
次韵斌老冬至书怀示子舟篇末见及之作因以赠
黄庭坚（宋代）

二宗性清真，俱抱岁寒节。
常思风云会，为国奋忠烈。
道方沧波穨，位有豺虎窃。
夫妇相鱼肉，关中一丈雪。
北风夜涔涔，竹枯松柏折。
泰来拔茅连，井收寒泉冽。
天地复其所，我辈皆慰惬。
何为对樽壼，似见小敌怯。
大宗垂紫髯，贵气已森列。
小宗新换骨，健啖颇腴悦。
昨宵连环梦，秣马待明发。
寒日一线长，把酒相喻说。
人生但安乐，逢世无巧拙。
斑衣戏亲庭，不作经年别。
犹有未归心，远寄丁香结。
扬州五咏 九曲哀
苏辙（宋代）

嵇老清弹怨广陵，隋家水调继哀音。
可怜九曲遗声尽，惟有一哀春水深。
凤阙萧条荒草外，龙舟相像绿杨阴。
都人似有兴亡恨，每到残春一度寻。
次韵姜邦杰见访留赠三诗
张镃（宋代）

饱看朝霞与暮云，一丘一壑大无尘。
关门果是倦迎客，倒屣还因有句人。
剑外驴
洪咨夔（宋代）

苦甚淮南驮，嗟哉蜀口{左马右蒙}。
护身梭结{巉山换革}，防口竹编笼。
远近关梁接，高低阁栈通。
琅珰鸣铎裹，谁识木牛功。
【南吕】金字经_稽山春晚若
张可久（元代）

稽山春晚
若耶溪边路，四山环翠微，春去人间总不知。莺乱啼，翠川烟树迷。先生醉，葛洪丹井西。
春晚
惜花人何处？落红春又残，倚遍危楼十二阑。弹，泪痕罗袖斑。江南岸，夕阳山外山。
醒吟斋
老翁独醒处，半云高卧斋，雨过松根长嫩苔、栽，菊花依旧开。青山怪，白云归去来。
偕王公实寻梅
浩然英雄气，塞乎天地间，破帽西风雪翠山。顽，探梅千百番。家童懒，灞桥驴背叛。
秋望二首
杨柳沙头树，琵琶江上舟，雁去衡阳水自流。愁，玉人休倚楼。黄花瘦，晓霜红叶秋。
信远江南雁，望穷云外山，罗帕香残粉泪干。闲，倚遍十二阑。黄花慢，桂香秋雨寒。
雪夜
犬吠村居静，鹤眠诗梦清，老树冰花结水精。明，月临不夜城。扁舟兴，小窗何处灯？
金华洞中
竹暖鹤梳翅，树香鹿养茸，好景神仙图画中。通，好山无数重。桃源洞，绿波随落红。
佛会二首
水月观音相，海云狮子床，讲下飞花古树苍。凉，紫檀小殿香。天仙降，对骑金凤凰。
舞月狮王喜，献花猿臂长，何处青山不道场？凉，宝瓶甘露浆。方池上，白莲秋水香。
湖上书事三首
玉手银丝鲙，翠裙金缕纱，席上相逢可喜煞。插，一枝茉莉花。题诗罢，醉眠沽酒家。
六月芭蕉雨，两湖杨柳风，茶灶诗瓢随老翁。红，藕花香座中。笛三弄，鹤鸣来半空。
竹枕芦花被，草衣荷叶巾，一棹烟波湖上春。真，神仙身外身。蓬莱近，紫箫吹风云。
春思
象管鸳鸯字，锦筝搭凤丝，何处风流马上儿？思，那回春幕时。别离事，带花折柳枝。
游仙
桂影黄金树，帝乡白玉京，梦断钧大月正明。听，粉筝江上声。游仙兴，落花香洞庭。
别后
翠被梦中梦，雁书来处来，秋水芙蓉花又开。猜，瘦云憁玉钗。人何在？月明闲风台。
感兴
野唱敲牛角，大功悬虎头，一剑能成万户侯。愁，黄沙白髑髅。成名后，五湖寻钓舟。
阅武为李正则赋
雁翅银枪队，虎皮铁马群，画鼓三声江上村。屯，半千存孝军。梅花引，绣旗杨柳春。
闰怨
宝鉴残妆景，帕罗新泪痕，又见梨花雨打门。因，玉奴心上人。无音信，倚阑看暮云。
寄君时 其二
彭汝砺（宋代）

今年秋是去年秋，自是今游非昔游。晚日西风吹泪落，逡巡想已到扬州。
题顺宁窗
王遂（宋代）

风生松桧雨生杉，抖擞泥尘恨满衫。
从此便膺君命重，亦须昭穆葬江南。
八月十五夜五河口观月
郝经（元代）

去年燕南醉明月，黄金台上秋风发。两行燕玉笑姮娥，直著风神比颜色。

前年山南醉明月，露气风声缠玉节。甲士挝鼓边声雄，汉水波翻岘山裂。

今年又作江南行，五河河口浇雄䲔。举杯对月月浮动，酒浪摇碧金鳞生。

彷徨四顾天宇豁，九州四海一月明。谁令此地限南北？鬨起祸乱挐甲兵。

人生大抵随所遇，南北东西无定住。今宵对月倾金尊，便可长吟嚼佳句。

醉时抱月凌孤风，桂苑烟霄快高步。浩歌乱扣白玉盘，天上人惊亦何惧。

不须槌碎黄鹤楼，何必翻倒鹦鹉洲。大江江头呼李白，我欲与汝蓬山游。

赤城城头摇曳紫绮裘，白云云边倒卷苍玉瓯。双成佐酒飞琼唱，不解人间更有愁。
亦好亭独坐
喻良能（宋代）

亭上横看十六峰，峰头烟霭碧连空。
不须更作游山计，坐遣诗情落酒中。
十二时行孝文
白居易（唐代）

晡时申，父母堂前莫动尘。
纵月些些不称意，向前小语善谘闻。
丙申寒食
潘柽章（清代）

陌上初过雨，人家欲断烟。长因三月候，重忆十年前。

荒荠埋陵殿，饥乌集墓田。并将家国泪，一洒白杨天。
闺情
陈克（宋代）

壁间卫玠眉目是，膝下枚皋言语真。纵使无情似郎主，那能对此不沾巾。
随曾宅师登小姑山时张都护侍行
梁朝钟（清代）

一柱窥江汉，彭湖静不流。晴添吴楚树，壁满古今愁。

日赤鸿濛上，波青杜若洲。乘风怀讨虏，石畔淬吴钩。
方丈台昭灵李夫人诗三首 其三 十二月一日夜方丈左台昭灵李夫人作与许玉斧
杨羲（魏晋）

飞轮高晨台，控辔玄垄隅。手携紫皇袂，倏忽八风驱。

玉华翼绿帏，青裙扇翠裾。冠轩焕崔嵬，佩玲带月珠。

薄入风尘中，塞鼻逃当涂。臭腥凋我气，百阿令心徂。

何不飙然起，萧萧步太虚。
偈颂五十一首 其四十六
释大观（宋代）

律非缚，禅非脱。蝴蝶梦庄周，周公制礼乐。会则事同一家，不会则万别千差。

一片白云生岭上，几回开了又还遮。
南归诗十九首 其十七 登北固下并甘露港还舟夹港多樱桃园
李流芳（明代）

北固行坦迤，平冈若修塍。江山出两腋，群物无遁形。

顾盼收金焦，迢遥控层城。城中起炊烟，山气相与凝。

日色射远江，跃冶光晶荧。天水上下同，微波不能兴。

翻思弄舟好，失我向所惊。下山寻花溪，落日喷朱樱。

花亦爱晚妆，高低众态生。穿花藉草坐，归路香冥冥。
周仲翔和诗赠以前韵
王十朋（宋代）

与子十年同把酒，贫贱未能离陇亩。今年依旧对黄花，会意何由笑开口。

老来钟爱有三儿，迩岁从师得吾友。祝螟方拟为蠃飞，舐犊俄惊作牛吼。

幼儿已作一觉梦，大匠徒施两年手。乙子沉痾赖营牧，再生岂止由南斗。

嗟予屯厄世所弃，急难谁肯相先后。论交最喜子善终，报德深惭我无有。

犹怜甲乙二孺子，莫景于渠意加厚。烦君为我严诲之，毋惜鞭笞九十九。
政和二年余谪海外馆琼州开元寺俨师院遇其游行市井宴坐静室作务时恐缘差失念作日用偈八首 其一
释德洪（宋代）

一切境界，病眼倒见。但静意根，空慧自现。
题全归诗卷
吴与弼（明代）

遍历儒冠四十年，荣膺上寿际尧天。跬步敢忘曾氏教，临深履薄日乾乾。
书汤兄诗卷后并呈丹阳大夫三首
刘宰（宋代）

明月韬光甓社湖，发挥千载赖耆儒。
清江曲就无人识，来往横塘一鄙夫。
用拟古韵答瑛上人
李彭（宋代）

剧饮径须尊有瘿，搜搅新诗转遒紧。谁知云窗除馑男，燕坐微吟兼粲忍。

吾衰霾雾满胸中，玩味甘腴真隽永。含毫觅句剩欲酬，时有寒泉汲旧井。
挽周希舜二首
吴芾（宋代）

倾盖如前日，分携忽累年。
我方来旧治，公已辟新阡。
宿草荒三径，寒云惨一川。
善人无复见，回首已茫然。
江神子 落伽山
杨玉衔（清代）

鲛宫波暖颔珠浮。戏潜虬。玉壶秋。一碧莲花，洋里水如油。

时有秋帆环槛过，斜照里，过渔舟。

山灵何必赋高邱。短姑头。隔龙湫。有客翠微，听磬事寻幽。

顷刻仙风双桨送，杯渡也，稳于沤。
江村即事
黄庚（元代）

江村暝色渐凄迷。数点残鸦杂雁飞。
雁宿芦花鸦宿树，各分一半夕阳归。
挽侍讲先生王夫人诗二首
陈舜俞（宋代）

师墙童稚被陶钧，穴凤仍同桂籍春。
岂独慈良尊有道，就论恩分即吾亲。
生前未许升堂拜，原上空陪执绋人。
一曲薤歌难写恨，哀荣千古付苍珉。
桐江杂诗
江昉（清代）

重冈复岭锁烟霞，林静风微鸟不哗。谁道仙源无路入，落红流出涧中花。
秀实惠简问闲居消息有滴水滴冻之语以诗报之
王洋（宋代）

气血扶舆梦幻身，用多补少不调匀。
如今滴水滴冻客，便是贪花贪酒人。
发白容衰争早晚，官荣家富费精神。
空花若争揩摩尽，方识人间一笑春。
晚登秋屏阁作示杜氏兄弟
洪朋（宋代）

病夫汤熨暂时停，漫向秋屏阁上行。白日忽随飞鸟去，青山断处落霞明。

林间嘒嘒寒蝉急，江上悠悠烟艇横。富贵功名付公等，嗟予老矣负平生。
盆梅
仇远（元代）

有客送苔梅，来自马塍里。斜枝巧盘折，的皪数十蕊。

意欲媚春风，宁免少屈己。独怜铁石肠，竟作柔绕指。

他乡忽一见，少慰空谷喜。何当解其缚，条直有妙理。

幸不入俗眼，入俗梅亦耻。
秋草和味云 其三
陈宝琛（清代）

迟暮偏为天所怜，忘忧忍辱且留连。陨霜不杀庸非幸，茀道难行孰使然？

生意未随枯树尽，幽姿还衬晚花妍。风沙弥望朱颜泽，输与篱东老少年。
天台书事十三首 其四
曹勋（宋代）

连雨催寒黄著苔，纷然枯叶拥闲阶。了无春意到梅萼，只有瑞香先腊开。
再赋荔枝楼
陆游（宋代）

只道文书拨不开，未妨高处独徘徊。
山横瓦屋披云出，水自牂牁裂地来。
暝入帘阴吹细雨，凉生楼角转轻雷。
痴顽也拟忘乡国，不奈城头暮角哀。
金丹图像说四首 其二 立鼎图
李道纯（元代）

不无不有不当中，外面虚无里面空。决烈丈夫掀到看，元来那个本来红。
乱后逢李霭云感作
林占梅（清代）

世事纷纭听莫真，萧条旅舍遍生尘。荒郊血渍燐光乱，破屋风号犬吠频。

寒逼残年同刺客，愁攻中夜似仇人。朦胧欲入还乡梦，作恶鸡声闹隔邻。
王君行丈挽诗
项安世（宋代）

春末乐叟法，秋初仍牧斋。
无谁问天理，有底厌吾侪。
简易逢人乐，虚徐触事谐。
忽逢孤绝处，千丈崒高崖。
天竺晓行
陆游（宋代）

三茆听彻五更钟，二竺穿穷九里松。
无复官楼沽酒美，但烦湖水照衰容。
题四皓对奕瀹茶图各一绝
艾性夫（元代）

石乳云腴拨不开，春风潋滟碧磁杯。
应无俗客烦敲臼，只恐东宫聘使来。
春步岳园二首
董嗣杲（宋代）

将军墓域在杭州，如此家园入梦游。
谁惜再传无嗣续，至今匙钥属官收。
千尺雪叠去岁韵 其三
弘历（清代）

去年吴下已驰神，欲揽寒山续旧因。却为长官勤赈务，南巡还命罢今春。
燕
李山甫（唐代）

每岁同辛苦，看人似有情。乱飞春得意，幽语夜闻声。

整羽庄姜恨，回身汉后轻。豪家足金弹，不用污雕楹。
盘洲杂韵上 可止亭
洪适（宋代）

循除泉漱石，改席酒分船。到此须知止，行前将坠渊。
题任氏传德集
贺铸（宋代）

钓鱼公子学屠龙，潦倒西班八品中。
鼠目獐头登要地，鸡鸣狗盗策奇功。
仪刑拔士无光禄，经术传家有圣童。
慨想斯人安可作，九原松檟几秋风。
某敬采民言成六韵为安抚阁老尚书寿伏幸过目 其一
张栻（宋代）

里胥不踏桑麻路，桴鼓长闲花柳村。都在邦君和气里，卖刀买犊长儿孙。
舟发长沙四首 其四
薛瑄（明代）

十日长沙住，登舟忆少陵。花飞有底急，酒美为谁倾。

浩浩当年兴，悠悠此日名。幸逢明盛世，持斧故南征。
度剑石
释智愚（宋代）

云骨深埋草莽中，竟传秦王试灵锋。
旧痕尚带春苔绿，一罅能生偃草风。
读杨范甫蛰盦诗草，戏题四律 其四
华蘅芳（清代）

芙蓉湖水腻如油，多少诗人作冶游。灯火万家星拱极，笙歌几处客登楼。

采菱北郭烟波暮，瀹茗西神木叶秋。无怪闲情抛不脱，眉如纤月月如钩。
德庆范监州以子石砚宠假虽小而奇戏作 其二
张孝祥（宋代）

端溪别驾极风流，白璧明珠不暗投。笑我支床已多许，须君隐几更冥搜。
海会寺别雪公买舟同舍弟皋儿自十字港抵沙港唐堰唤渡过兰江道中得五章 其五
姚燮（清代）

二更抵唐堰，渡北无一舟。隔江星光低，隐照江干楼。

柳缝趋暗潮，似闻桨声幽。闪动白点微，因知过者鸥。

迟回正无计，瞥见灯影流。久唤遥不闻，怨彼风响仇。

行藏有绝境，达人难预谋。天阔夜方长，水逝心安留？

我生遭险阨，穷趣无不搜。万象黯䨴中，三人眇相俦。

欲止不得宿，欲行安所投？幸遇披蓑翁，涉我枫林陬。
寿严又陵六十
夏曾佑（清代）

冥心测玄化，难以智力争。若就得见论，似亦粗可明。

必与外物得，始有新理成。造物凭此例，乃以有此昌。

吾人用此例，学术乃可商。邃古有巫风，物魅恣披猖。

洞庭彭蠡间，苗民所徜徉。及与吾族得，其说稍精良。

五行通天人，八卦明阴阳。糅合作史巫，用事最久长。

悠悠及柱下，哲理始萌芒。青牛邃沦隐，赤鸟来翱翔。

又复合真伪，后以制百王。自从制作来，大义未改常。

然而微言际，委屈不可详。秦皇覆六合，天下赖以平。

左手携方士，右手挈儒生。二者交相妒，乃各盗所长。

高文冠千古，此义为宗纲。班马俨然在，吾说非荒唐。

金人既入梦，白马旋就荒。一时流略力，辟易莫敢当。

尔来数百年，惟释为主张。中间中国盛，非无梯与航。

景教说沙殚，大食称天方。摩尼辨光暗，突厥祀豺狼。

细琐不足道，如沸羹蜩螗。委蛇及赵宋，始决儒释防。

剥极在明季，弥望成汪茫。斯时利氏学，乃适来西洋。

几何及名理，一挽空言狂。清朝盛考订，汉唐莫与京。

推其得力处，讵非数与名。悠悠岁千祀，沉沉书万囊。

人事变如海，玄理日以张。寥寥数匹夫，实斡其存亡。

启非图书力，天地为低昂。先生晚出世，时正丁晚清。

新忧日以迫，旧俗日以更。辕驹及枥马，静待鞭与烹。

一旦出数卷，万怪始大呈。譬如解骥足，一骋不可程。

虽云世运开，要亦贤者诚。阳春转寒冽，风日流辉光。

两头安丝竹，中间罗酒浆。芜词发积素，为寿登高堂。

十年例见事，相对突惭惶。所赖尚能饮，当为尽百觞。

彭篯非所志，相期在羲皇。
孔子世家赞
司马迁（两汉）

太史公曰：《诗》有之：“高山仰止，景行行止。”虽不能至，然心乡往之。余读孔氏书，想见其为人。适鲁，观仲尼庙堂车服礼器，诸生以时习礼其家，余祗回留之不能去云。天下君王至于贤人众矣，当时则荣，没则已焉。孔子布衣，传十余世，学者宗之。自天子王侯，中国言《六艺》者折中于夫子，可谓至圣矣！
试问阶前菊五首 其一
胡俨（明代）

试问阶前菊，花开何太迟。秋容非老圃，晚兴似东篱。

已是重阳后，那堪夕露滋。鹅翎与鹤顶，莫遣一时披。
马上据鞍熟睡
彭汝砺（宋代）

横槊赋诗人健杀，据鞍著睡我閒生。芭蕉居士身犹健，蝴蝶庄周梦不成。
上钟太守生辰诗
韩驹（宋代）

道在轲雄出，时平稷契生。荆山方秀整，金气与高明。

磊落难藏器，峥嵘易得名。宏才须视草，大手本调羹。

欲赋龙骧远，方看凤翥横。海门迎五马，桂岭换双旌。

渐许含香侍，宁为剖竹行。悠悠真任物，扰扰不关情。

札有十行赐，政应期月成。风流前辈似，文采后来倾。

日月开黄道，云烟焕赤城。还朝充柱石，与世作权衡。

仙果千年实，洪涛几度清。于公一俯仰，几杖表馀荣。
鲁港败北
汪元量（宋代）

夜半槌金鼓，南边事已休。
三军坑鲁港，一舸走扬州。
星殒天应泣，江喧地欲流。
欺孤生异志，回首媿巢由。
题秋江待渡图
钱选（宋代）

山色空蒙翠欲流，长江清澈一天秋。
茅茨落日寒烟外，久立行人待渡舟。
又上梁丞相寿口号十首 其六
许及之（宋代）

真人得道自崆峒，万国同归寿域中。致却升平更何事，朱颜绿发侍重瞳。
书怀奉简张谦父
陈藻（宋代）

浮家官道傍，日夕逢佳客。
无钱可用丹，有眼非开白。
今春宁远可，往岁多惭色。
一饭不能酬，饥来祗乞食。
才华张八老，老昧幽居僻。
邂后出新醅，殷勤如旧识。
烧笋美鲜尝，买羊甘贵直。
畦蔬绕舍生，园果亦堪摘。
看君虽贫士，与我同庚袠。
夫何造物偏，格我强其力。
壬辰除夕，寓湄洲禅院
张煌言（明代）

浪迹天涯又岁寒，强将枯影对辛盘。乡思暗逐鲸波写，世事明辛渔火看。

柏叶尊前催律吕，莲花漏上换支干。江山百战浑非旧，留得磻溪把钓竿。
送丘参政若孚捧表入贺
王世贞（明代）

波臣东海暂相逢，星使明河迥莫从。共道尔时青琐客，可能犹记皂囊封。

更衣却入金华省，罢酒还听长乐钟。闻说已悬新象魏，千门车马日从容。
壶中绯碧桃花碧谢以梨花补之赋以慰绯桃
徐贲（元代）

准拟春深相并开，如何先自委苍苔。凭君不用多愁怨，又有梨花作伴来。
满庭芳
佚名（宋代）

五斗相逢，千钟一饮，古今乐事无过。香生银瓮，浮蚁浴春波。

潋滟光凝盏面，轻风皱、浅碧宫罗。乘欢处，倾罍痛饮，珠贯引清歌。

云何。君不饮，良辰美景，聚少离多。忍怎放春风，容易蹉跎。

但愿一樽常共，花阴下、急景如梭。须乘醉，雕鞍归去，争看醉颜酡。
鸱枭
苏拯（唐代）

为害未为害，其如污物类。斯言之一玷，流传极天地。

良木不得栖，清波不得戏。曾戏水堪疑，曾栖树终弃。

天不歼尔族，与夫恶相济。地若默尔声，与夫妖为讳。

一时怀害心，千古不能替。伤哉丑行人，兹禽亦为譬。
为顾彦先赠妇往返诗四首 其二
陆云（魏晋）

悠悠君行迈，茕茕妾独止。山河安可逾，永路隔万里。

京师多妖冶，粲粲都人子。雅步袅纤腰，巧笑发皓齿。

佳丽良可美，衰贱焉足纪。远蒙眷顾言，衔恩非望始。
翩翩水中舟
王令（宋代）

翩翩水中舟，既满何用载。
主舟者谁子，无乃忽於败。
兼济虽期仁，过任适为害。
自是人致然，已溺何足怪。
赠汪十四
释德洪（宋代）

石麒麟儿天上物，英姿秀彻气超忽。我非宝公亦识君，嘉期半千知一出。

五色豪端欲飞动，万卷胸中正撑突。会当谈笑取卿相，先看唾手斫月窟。

词锋堂堂无笔阵，人笑我顽取缨绂。昨日赓酬一百篇，绕纸风雷出仓卒。

我诗拙恶未全贫，君语定知穷到骨。朝来爽气西山高，倚杖风流如拄笏。

祇恐与君汗漫游，共跨长鲸过溟渤。
哭上蓝居晋禅师二首 其一
刘弇（宋代）

师在云无心，师化云无迹。明明身后语，宛是西来的。

胡为西来子，计较归寸尺。膏唇拭舌奈尔何，咄哉青蝇真吊客。
浣溪沙·惆怅梦余山月斜
韦庄（唐代）

惆怅梦余山月斜，孤灯照壁背窗纱。小楼高阁谢娘家。
暗想玉容何所似？一枝春雪冻梅花，满身香雾簇朝霞。
次韵子云中秋见寄二首
韩元吉（宋代）

风雨经时忆对眠，秋声愁绝雁横天。
未应放却西楼月，得酒宁须问圣贤。
次韵答任贡父见寄三首
项安世（宋代）

日者人间世，家傅洛下书。
谁能定真实，转沉堕空虚。
莫倚文无害，常怀行有馀。
词华非所欠，水溢自成渠。
赠严司直
徐夤（唐代）

承家居阙下，避世出关东。有酒刘伶醉，无儿伯道穷。

新诗吟阁赏，旧业钓台空。雨雪还相访，心怀与我同。
淳化乡饮酒三十三章 其六
郊庙朝会歌辞（宋代）

彼鹊成巢，尔类攸处。之子有归，琼瑶是祖。

彼鹊成巢，尔类攸匹。之子有行，锦绣是饰。

彼鹊成巢，尔类攸共。之子有从，兰荪是奉。

伊鹊成巢，珍禽戾止。婉彼佳人，配于君子。

伊鹊营巢，珍禽攸处。内助贤侯，弼于明主。

伊鹊营巢，珍禽辑睦。均养嘉雏，致于蕃育。
望仙门·紫微枝上露华浓
张抡（宋代）

紫微枝上露华浓。起秋风。管弦声细出帘栊。象筵中。仙酒斟云液，山歌转绕梁虹。此时佳会庆相逢。欢醉且从容。
涉夏归途
曾丰（宋代）

一意贪归百事忘，其如耳目触吾旁。
女桑醉日多相靡，孙竹骄风半自强。
蝼蝈无稽言语泛，蜻蜓罔念性情狂。
鸤鸠占尽世间拙，未害云为蹈大方。
越僧一书记索赋二绝·月泉
薛嵎（宋代）

月色泉声境自真，有身终不若埃尘。
山中受用只如此，住者知为澹泊人。
皇太后阁六首
苏轼（宋代）

露簟琴书冷，琱盘{上衍下食}饵新。
深宫犹畏日，应念暑耘人。
归雁二首
陈师道（宋代）

弧矢千夫志，潇湘万里秋。
宁为宝筝柱，肯作置书邮。
远道勤相唤，羁怀误作愁。
聊宽稻粱意，宁复网罗忧。
禽言十咏·不如归去
姚勉（宋代）

翠烟深樾江村雨，蜀魄催春动归去。
劝春春去劝未休，客子伤春惨心绪。
只今蜀土锦城荒，蜀客望西悲故乡。
故乡蜀客归不得，何况当时蜀帝王。
寄君贶王学士
宋祁（宋代）

鸡檄防边未得休，久停欢酌为前筹。
良辰并赏何忧晚，他日三公尚黑头。
代建安从军公燕诗并引 其三 代曹子建
李攀龙（明代）

丈夫志万里，慷慨事四方。我后振威灵，六军乃激扬。

分旗建东岳，耀武临江湘。鸣镝控流飙，利剑捷秋霜。

长驱下淮泗，人马自生光。戈矛何参差，方舟正纵横。

何言为国雠，一举披旧疆。解徒旆言入，歌舞旋许昌。

离宫大飨士，劳赐以次行。君子念在御，赋诗垂华芳。
陈莹中居合浦余在湘山三首寄之 其一
释德洪（宋代）

心在青牛城下，身行白鹤泉西。何日相逢一笑，看君饱食蛤蜊。
出城二绝
刘克庄（宋代）

日日铜瓶插数枝，瓶空颇讶折来稀。
出城忽见樱桃熟，始信无花可买归。
竹枝歌三首 其一 送余德辉还池州
宋褧（元代）

春城客子酒著颜，迢迢秋浦是乡关。江风海月棹歌去，南寻李白何日还。
春晚杂兴六首 其五
陆游（宋代）

病疡无意绪，闭户作生涯。草草半盂饭，悠悠一碗茶。

笑穿居士屩，闲看女郎花。莫问明朝事，忘家即出家。
嘲少年
李贺（唐代）

青骢马肥金鞍光，龙脑入缕罗衫香。
美人狭坐飞琼觞，贫人唤衫天上郎。
别起高楼临碧筱，丝曳红鳞出深沼。
有时半醉百花前，背把金丸落飞鸟。
自说生来未为客，一身美妾过三百。
岂知劚地种苗家，官税频催勿人织。
长金积玉夸豪毅，每揖闲人多意气。
生来不读半行书，只把黄金买身贵。
少年安得长少年，海波尚变为桑田。
荣枯递传急如箭，天公不肯于公偏。
莫道韶华镇长在，发白面皱专相待。
五月六日湖上晚归初见荷 其二
周紫芝（宋代）

毵毵烟柳谁家树，拍拍西湖尽日风。和靖宅边山雨急，苏公堤下藕花红。
梅花六首 其五
赵蕃（宋代）

画论形似已为非，牝牡那穷神骏姿。莫向眼前寻尺度，要从物骏极观窥。

山因雨雾青增黛，水为风纹绿起漪。以是于梅觅佳处，故应偏爱月明时。
靖通菴
白玉蟾（宋代）

靖通菴外锁晴云，壁莹飞琼瓦叠鳞。
野鸟无心一声晓，岩花有意四时春。
凿开风月长生地，占断烟霞不老身。
虚靖当年仙去后，不知丹诀付何人。
拟閒咏以题十五字离合五首 其五 哦诗趣
弘历（清代）

王规尚有谈天口，我亦安能镇忘言。寺忆云林廊下走，取裁爱是冷众存。
偶作
释重顯（宋代）

拾翠寻芳烈夜灯，薦芽穿膝笑无能。
飞泉冷淡与谁听，空落断崖千万层。
送陆同知北上二首
陆文圭（元代）

浙尾带荒江，土与材俱簿。
吴李独终隐，楚黄亦晚错。
馀子不足数，眼明见卓落。
騄驰初历塊，青萍新淬锷。
齿少逾老心，事迩存远略。
百金重气义，千里赴言诺。
可期功名会，兼受生死托。
宦途入幽蓟，诗句留殿阁。
出佐紫阳城，一麾真小却。
炳烛照吏奸，良剂痊民瘼。
一庭秋水净，万户春风乐。
河内泣留恂，并州永思郭。
归装乍林丘，趣骑已沙漠。
梅花古驿寒，别酒故人酌。
径北道邳徐，迂西趋汴洛。
宫阙睹盛丽，山川相寥廓。
成皋叹楚战，砥柱窥禹凿。
旧邦吊二虢，古邑辨三亳。
望诸墓犹存，戏马台如昨。
燕赵夸蛾眉，云代珍狐貉。
壮士多暑沽，逸人或岩壑。
访古记宜勒，登高赋须作。
订讹青简在，得句锦囊著。
明年衣绣归，颇顾闻其略。
鸿鹄看高翔，苕枝伏燕雀。
赠言愧非颜，出处其志略。
鹧鸪天 秋日
刘敏中（元代）

竹瘦桐枯菊又开。远山合抱水萦回。几行银篆蜗行过，一朵梨花蝶舞来。秋意思，闷情怀。懒将闲事强支排。倚栏目送归鸿尽，万里晴空入酒
乞姚花二首
黄庭坚（宋代）

正是风光嬾困时，姚黄开晚落应迟。
欲雕好句乞春色，日历如山不到诗。
米元章鉴远后诗帖赞
岳珂（宋代）

野烧之观，予尝以为叹。
此诗之存，予又以为欣。
一鉴远耳，而戚休之以身，
天乎非人。
醉蓬莱（寿）
张元干（宋代）

对小春桃艳，曲室炉红，乍寒天气。七叶蓂开，应金章通贵。梦草银钩，灿花珠唾，是素来风味。满腹经纶，回天议论，昆台仙裔。

秘殿升华，紫枢勋旧，退步真祠，简心端扆。迎日天元，听正衙宣制。尽洗中原，遍为霖雨，宴后堂歌吹。柏子千秋，丹砂九转，今宵长醉。
戏跋朱元晦楚辞解二首
杨万里（宋代）

注易笺诗解鲁论，一帆径度浴沂天。
无端又被湘累唤，去看西川竞渡船。
还江上
陈师道（宋代）

夜夜沧洲梦，归心剧旆悬。
呼童买轻舸，拂榻下平川。
遡浪潮如斗，凌风岸若牵。
江乡厌回首，行及练花天。
胡绢庵中尊西山寺虹社初开
区大纬（明代）

琴鹤招携上界开，艳阳佳气共登台。千年洛社潞公事，万里岳阳供奉来。

金粟座高清梵落，木棉花好乱红堆。兴酣泼墨满衣袖，看我天池拂濯回。
上浙翁
释元肇（宋代）

凌霄峰顶极高寒，中有高人把钓竿。万里江湖未归客，满天风雪独凭阑。

医和世遇肱三折，慈氏门开指一弹。管领梅花春有意，免教回首望长安。
西湖明月引（用白云翁韵送客游行都）
刘埙（宋代）

江村烟雨暗萧萧。涨寒潮。送春桡。目断京尘，何日听鸾箫。金雀觚棱千里外，指天际，碧云深，魂欲飘。

薰炉炷愁烟尽销。酒孤斟、谁与招。满怀情思，任吟笺、赋笔难描。惆怅山风、吹梦老秋宵。绿漾湖心波影阔，终待到，借垂杨、月半桥。
醉歌
陆游（宋代）

百骑河滩猎盛秋，至今血清短貂裘。
谁知老卧江湖上，犹枕当年虎髑髅。
新月照雪
施枢（宋代）

等是寻常月，因添雪更明。
看他同样白，与我一般清。
睡鹤应难认，栖乌亦屡惊。
梅花仍有意，相伴听寒更。
送王德和提举淮东
姜夔（宋代）

京尘吹帽汗淋衣，相见频年只道归。
省里移文那得了，家边持节未为非。
煮乾碧海知谁用，割尽黄云尚告饥。
可得不为根本计，秋风还见雁南飞。
会食
孔平仲（宋代）

学官不置酒，相聚惟一饭。公家事何多，客至日已晚。

乘饥骋大嚼，美恶宁复拣。仆夫无所馀，顾我色不满。

泼茶旋煎汤，就火自哄盏。从容共谈谑，熟视笑而睆。

昌龄岂其愠，策马独先返。
行父和篇颇有过情这语次韵自叙以谢
李弥逊（宋代）

家在闽山最上头，大书高屋榜休休。
按行松竹曾施屐，应接江山不运眸。
漫道鹤书朝赴陇，真成蚁穴梦封侯。
紫薇落笔非吾事，抚字犹堪老一州。
和公择观李煜书法喜禅师碑
郭祥正（宋代）

五代迭凋丧，江南最偷安。三世弄翰墨，煜札尤可观。

禅林榜法喜，妙势如飞鸾。尘埃一藏晦，皴斮脱羽翰。

适逢集仙守，好古将模刊。振襟自披拂，涂饰粉与丹。

呼僧辨遗像，彷佛存纤纨。作书究本末，风雨生毫端。

精神还故物，霹雳惊蛰蟠。幽光亦焕发，令我复长叹。

念彼士君子，穷年抱饥寒。不及稽古踪，泯默知遇难。
偈二首 其一
释德周（宋代）

举体露堂堂，十分无挂碍。千圣不能传，万灵咸顶戴。

拟欲共商量，开口百杂碎。
用韵答纸衾简云岩
李曾伯（宋代）

欹枕犹存舒卷声，覆寒时与寝衣更。
价廉功倍人人燠，一幅春风造化成。
荆州杂诗七首 其四
蔡汝楠（明代）

三楚多秀士，善剑复闲辞。陪銮一柱观，解佩七星池。

芳流戏绿芷，平路结青骊。时进雄风赋，还承暮雨词。

弦歌未解已，原野动旌旗。秦师带百万，吴国安危。

夷陵既已毁，鄢城讵能支。在昔承欢豫，联组荫光仪。

一朝陷兵气，王室忽如遗。至今嗟百士，如何勿三思。
纪昌贯虱悟射图
郑思肖（宋代）

从来绝艺欲超伦，何止弯弓用意深。觑破微尘微极处，忽开大地见红心。
临川诸老邀游醉乡别寄 其四
霍与瑕（明代）

乌桕飘红叶，纷纷下碧溪。别离无限恨，诗成不忍题。
米元章
岳珂（宋代）

论书自晋始，盖因其风俗之清而流之于妍。降而六代，又以其习尚之笃而溺之于专。

维唐设科，身判书言。作成自初，欧褚争先，薛靓张颠，颜真迎便。

中世而后，虽经生楷隶，犹得以扬镳而鸣鞭。五季日卑，吾宋兴焉。

士以德进，舍艺之偏。既窒其进取之涂，故世之以书名家者，皆不杂以人而纯乎天。

更八叶之豫丰，乃设学而详延。有芾者出，集其大全。

盖繇羲献而来，溯崇观而前，或营萃以拔棘，或宫墙而及肩，或小醇而大疵，或舍正而取权。

六书之统，殆所谓芾之死不得其传也。巘巘乔岳，洋洋大川，草木风云，波涛蛟鼋。

我系此评，其然岂然。较三十里，后八百年。
黄州道中
崔鶠（宋代）

莫愁微雨落轻云，十里长亭未垫巾。
流水小桥山下路，马头无处不逢春。
卜算子·开阁广延贤
刘克庄（宋代）

开阁广延贤，负扆勤求旧。应念南宫老舍人，闲袖丝纶手。两制必当仁，五福无过寿。且喜新年不要□，天要开元祐。
感遇九首 其七
释契嵩（宋代）

空虚澄远烟，霁色含秋景。思君每盘桓，驻目千峰顶。

明月初团圞，可照美人影。美人来不来，云霞渺林岭。
己未正月十八日书事 其八
邵葆祺（清代）

已奋雷霆击，仍宽雨露施。泣闻哀痛诏，喜望太平时。

印绶诸王领，旌旄大将为。好承初化意，四野问疮痍。
【双调】水仙子_西湖秋夜今
张可久（元代）

西湖秋夜
今宵争奈月明何，此地那堪秋意多。舟移万顷冰田破，白鸥还笑我，拚余生诗酒消磨。云子舟中饭，雪儿湖上歌，老子婆婆。
吴山秋夜。
山头老树起秋声，沙嘴残潮荡月明。倚阑不尽登临兴，骨毛寒环佩轻，桂香飘两袖风生。携手乘鸾去，吹箫作凤鸣，回首江城。
次韵
蝇头老子五千言，鹤背扬州十万钱。白云两袖吟魂健，赋庄生《秋水》篇，布袍宽风月无边。名不上琼林殿，梦不到金谷园，海上神仙。
秋思二首
天边白雁写寒云，镜里青驾瘦五人。秋风昨夜愁成阵，思君不见君，缓歌独自开樽。灯挑尽，酒半醺，如此黄昏。
海风吹梦破衡茅，山月勾吟挂柳梢。百年风月供谈笑，可怜人易老，乐陶陶尘世飘飘。醉白酒眠牛背，对黄花持蟹螫，散诞逍遥。
鉴湖春行
清光湖面镜新磨，乐意船头酒既多。舟移杨柳阴中过，流莺还笑我，可怜春事蹉跎。玉板笋银丝鲙，红衫儿金缕歌，不醉如何？
西湖启用
夕阳芳草废歌台，老村寒鸦静御街。神仙环佩今何在？荒基生暮霭，叹英雄白骨苍苔。花已飘零去，山曾富贵来，俯仰伤怀。
可侍郎奉使日南
波澄太液泛龙舟，帘卷披香出凤楼。绣衣直指新除授，宫花淹御酒，玉花骢锦带吴钩。白雪关山暮，黄云海树秋，一彖诗愁。
春晚三首
茧黄旧纸试银钩，蚁绿新篘泛玉舟。龙香古饼熏金兽，蔷薇小院幽，春光为我迟留。东用寻芳去，西园秉烛游，醉倚南楼。
西山暮雨暗苍烟，南浦春风舣画船。水流云去人空恋，伤心思去年，可怜景物依然。海棠鸜鹆，岩花杜鹃，杨柳秋千。
相思诗句满苔墙，合唱歌声静锦堂。合欢裙带闲罗帐，无言倚绣床，怎生人不成双？花间翡翠，钗头凤凰，梅子鸳鸯。
元夜小集
停杯献曲紫云娘，走笔成章白面郎。移宫换羽青楼上，招邀入醉乡，彩云深灯月交光。琉璃界笙歌闹，水晶宫罗绮香，一曲《霓裳》。
湖上即事
盈盈娇步小金莲，潋潋春波暖玉船。行行草字轻罗扇，诗魂殢酒边，水光花貌婵娟。眉淡淡初三月，手掺掺第四弦，为我留连。
重过西湖
席间谈笑欠嘉宾，湖上风流想季真。梅边才思无何逊，可怜孤负春，孤山谁吊逋魂？彩扇留新句，青楼非故人，两袖红尘。
湖上
金鞭袅醉动花梢，翠袖植香赠柳条。玉波流暖迎兰棹，西湖春事好，相逢酒圣诗豪。醉墨洒龙香剂，新弦调凤尾槽，草色裙腰。
春日郊行
藏鸦新柳缕金衣，困蝶浓花织锦机。乘鸾仙子飞琼佩，寻春携手归，吟诗马上分题。苍烟乔木，残阳翠微，茅店疏篱。
春衣洞天
兔毫浮雪煮茶香，鹤羽携风采药忙。兽壶敲玉悲歌壮，蓬莱云水乡，群仙容我疏狂。即景诗千韵，飞空剑一双，月满秋江。
春思
山花红雨鹧鸪啼，院柳苍云燕子飞。池萍绿水鸳鸯睡，春残犹未归，掩妆台懒画蛾眉。绣床人困，玉关梦回，锦字书迟。
红指甲
玉纤弹泪血痕封，丹髓调酥鹤顶浓。金炉拨火香云动，风流千万种，捻胭脂娇晕重重。拂海棠梢头露，按桃花扇底风，托香腮数点残红。
酬朱孔年惠菊 其一
林俊（明代）

画船江雨带风斜，过尽重阳未到家。忆昨龙山曾送酒，葑门今日是黄花。
同陈集生崔芷林守岁何龙友寓 其三
李孙宸（明代）

官曹冰共冷，爱此岁寒天。相过无朝暮，惊心动岁年。

飞腾终自解，身世且随缘。渐喜春风雁，南来有信传。
道室书事
陆游（宋代）

榻上一琴横，中函太古声。
丹砂烧已死，芝草种初生。
道胜魔军破，方灵疾竖平。
明朝有蜀使，细字报青城。
扇子诗
李石（宋代）

爱他国色艳倾城，老衲心城百万兵。
便使有情何足动，幻花况是本无情。
韦氏语
佚名（唐代）

大郎罢相，小郎拜相。
和陶渊明饮酒诗
滕岑（宋代）

风浪渺平陆，吾行将安之。
酒中有乐国，犹是太古时。
孰云道里长，一觞自臻兹。
不知有先死，况复忧与疑。
何辞日一往，蟹螯正堪持。
鹧鸪天（寿友人母）
李漳（宋代）

淑德由来孟母名。方瞳鹤发莹精神。天教遐算灵椿比，新见贤郎擢桂荣。逢诞日，庆孙会。金花绘诰又重新。原君学得司空母，管取年高寿太平。
客路晚春
王镃（宋代）

年年吟帽客他乡，柳絮飞时日渐长。
远树云生残照没，近梅风重早晨凉。
桑条带露归蚕室，花片随泥上燕梁。
历日又催春色去，田家便有插秧忙。
夜下富阳不寐二首
方回（元代）

夜寒吟至晓，独立思冥冥。
浪聒风兼水，光摇火似星。
微劳何足叹，大患累曾经。
更念行船者，筋骸不暂停。
柏塔寺 其九 原上寺
王翰（唐代）

高原古刹四无邻，水石清幽洗毒尘。林下诵经翻贝叶，篱边扫雪折霜筠。

风回峻岭猿声响，雨过沿溪虎迹新。护国招提有真印，参禅应现宰官身。
石洞杂赋三首 其一 石洞
刘诜（元代）

蜿蜒辞夷皋，迢递陟穹巘。绵绵千万峰，苍秀入遥见。

既疲犹穿云，小息仍下阪。崎岖到祠庵，高桧挂日晚。

人家绕稻田，窅然复平远。园庐接烟火，篱落散鸡犬。

虽知非仙源，谅亦乐农畎。卜居兹未能，抚景徒缱绻。
偈颂一百五十首
释心月（宋代）

道远乎哉，触事而真。
圣远乎哉，体之即神。
百丈遭喝，三百耳聋。
体潦被踏，起来大笑。
何似一指头禅，一生受用不尽。
同诸友山行分袂言别五首
程公许（宋代）

名山遍宇宙，历历纪舆图。
安得身云水，孤筇自给扶。
和张寺丞功父八绝句 其五
杨万里（宋代）

问讯南湖作么生，日撞金玉奏英茎。无人打杀净饭子，放出渠头七步行。
金缕曲 自题生香馆词后并寄林风、畹兰
李佩金（清代）

往事思量遍。镜台前、双眉青斗，几时曾展。费尽心魂词百首，蚕老尚馀残茧。

认满纸、泪痕犹泫。珍重寄君红豆句，镇相思、何日还相见。

知两地，共肠断。

三年悔煞耽文翰。到而今、残缄剩墨，依然焚砚。骨肉远离知己别，对景不胜凄怨。

料此恨、古今难免。烟水家山无恙在，到江南、重觅当时伴。

算如今，无他愿。
题画杂诗六首 其五
马臻（元代）

春阴淡荡归帆急，叠嶂层峦凝空碧。知是夜来风雨深，村外野桥低二尺。
暮寒
杨万里（宋代）

过雁双仍急，寒鸦只已多。绝怜晴色好，无奈暮寒何。

眼病书休读，心劳句尚哦。老生穷事业，此外岂无他。
登黄鹤楼
林光（明代）

危楼千尺势嵯峨，黄鹤仙翁旧此过。铁笛横时江水阔，夕阳红处楚山多。

汉阳树带前朝色，鹦鹉洲添粤客歌。倚遍栏杆无一语，白云秋色满苍波。
杂诗 其十六
唐庚（宋代）

夜语不觉久，晨兴良独难。加之得卯酒，晚矣恰朝餐。

笋蕨春生箸，鱼虾海入盘。南方禁太饱，茗盌直须宽。
将游九华移舟宿寺山二首 其一
王守仁（明代）

逢山未惬意，落日更移船。峡寺缘溪径，云林带石泉。

钟声先度岭，月色已浮川。今夜岩房宿，寒灯不待悬。
送九座讷老 其二
王十朋（宋代）

至乐亭中半月留，溪山杖屦饱寻幽。见师忽起庐山梦，梦向旧时游处游。
送童太守入桂林
李濂（明代）

绯袍金绶紫微臣，郡寇如何借寇频。
停鹢北堂还彩服，画熊南寇又朱轮。
晴逾梧岭随征雁，秋渡潇湘忆故人。
自愧素餐淹岁月，羡君随处布阳春。
引驾行（中吕调）
柳永（宋代）

虹收残雨。蝉嘶败柳长堤暮。背都门、动消黯，西风片帆轻举。愁睹。泛画鹢翩翩，灵鼍隐隐下前浦。忍回首、佳人渐远，想高城、隔烟树。

几许。秦楼永昼，谢阁连宵奇遇。算赠笑千金，酬歌百琲，尽成轻负。南顾。念吴邦越国，风烟萧索在何处。独自个、千山万水，指天涯去。